МамырщIэкъу «Спартак-Налшык»
«Нефтехимик» (Нижнекамск) — «Спартак-Налшык» (Налшык) — 0:0. Нижнекамск. «Нефтехимик» стадион. Жэпуэгъуэм и 23-м. ЦIыху 400 еплъащ.
Судьяхэр: Белов (Новгород Ищхъэрэ), Сулимов, Миневич (тIури Смоленск щыщщ).
«Нефтехимик»: Лосев, Гультяев, Дранников, Пискунов, Рябошапкэ, Дзахъэ, Самигуллин (Сакки, 86), Мирзаев (Нуров, 59), Чалэ (Оразсахедов, 64), Умарбаев, Уридие (Джалилов, 64).
«Спартак-Налшык»: Степанов, Рогочий, Засеев, Абазэ, Гарбуз, Чеботару, Руа (Аверьянов, 46), Коронов, Щэуей, Медведев, Сирадзе (Гуэщокъуэ, 78).
Дагъуэ къыхуащIащ Уридие, Гарбуз, Оразсахедовым.
«Нефтехимик»-р йобгъэрыкIуэ, «Спартак-Налшыкым» зехъумэж. 2012 — 2013 гъэхэм япэ дивизионым щекIуэкIа зэхьэзэхуэм и джэгугъуитIми «Нефтехимик»-м «Спартак-Налшыкыр» къыщыхигъэщIащ. Япэ щIыкIэ Къэбэрдей-Балъкъэрым и къалащхьэм 3:1-уэ къыщытекIуащ, иужькIэ Нижнекамск щыIэу 3:0-у къефIэкIащ. Ар, дауи, лъэныкъуитIми ящыгъупщэжатэкъым. Ауэ абы лъандэрэ куэдым зихъуэжащ. Илъэс ипэкIэ «Спартак-Налшыкымрэ» «Нефтехимик»-мрэ пашэхэм яхэтамэ, иджы ахэр къакIэрыхухэм ящыщщ икIи щытыкIэ гугъум къикIын папщIэ я къару псори кърахьэлIэ. КъищынэмыщIауэ, нижнекамскдэсхэм яхэтыжкъым нэгъабэрей джэгугъуитIым топитху (!) къыщытхудэзыгъэкIа Порнягин Игорь — ар зейуэ щыта Тэтэрстаным и командэ нэхъыщхьэ Къэзан и «Рубин»-м зыхигъэхьэжащ.
Мы гъэм ирагъэкIуэкIа япэ зэIущIэм «Спартак-Налшыкыр» 2:1-уэ зэрыщытекIуам насыпым зигъэзауэ гугъэ уигъэщIырт. Ар хьэкъ пщыхъун папщIэ етIуанэми кърикIуэм пэплъэн хуейт.
Иужьрей джэгугъуэхэм зи Iуэхухэр мащIэу езыгъэфIэкIуэжа налшыкдэсхэм къапэщIэуват дэтхэнэ зы зэIущIэми зи къару псори хэзылъхьэ, ауэ и щытыкIэм щIагъуэу зызымыхъуэж «Нефтехимик»-р. ЗыдэщI командэм кIэух увыпIэхэм ящыщ зыр ибгынэнымкIэ гугъэр хэзыхыжа Нижнекамск топджэгум щыдихьэххэри мащIэ дыдэут стадионым къызэрыре-кIуэлIар. Ахэр цIыху 400-м нэблагъэу арат. Бэрэжьей кIуам зэпэщIэува командэхэри зэрызэдэджэгуар абыхэм яхуэфэщэнущ.
Япэ дакъикъэхэм щыщIэдзауэ лъэныкъуитIри нэхъ зыхущIэкъуар я гъуэр зэрахъумэжынырщ. Налшыкдэсхэр абы арэзы къищI пэтми, Iэмал имыIэу текIуэн хуей хэгъэрейхэр зыщыгугъыр гурыIуэгъуейт. Сыхьэт ныкъуэ джэгуауэщ «Нефтехимик»-м япэу ебгъэрыкIуэныгъэ тэмэм къыщызэригъэпэщар. Абы и гъуащхьауэ Чалэ и закъуэу кIуэцIрыжа пэтми, ди гъуащхьэтетым фIэкIыфакъым.
«Спартак-Налшыкыр» нэхъ хуэмыхужт. 55-нэ дакъикъэращ гум къинэжа япэ ебгъэрыкIуэныгъэр абы щригъэкIуэкIыфар. Ари Сирадзе псыхэкIуадэ ищIащ, топыр гъуэм щхьэпригъэкIри.
Джэгур иухыным зэман нэхъ мащIэ къэнэжыхукIэ хэгъэрейхэм я ебгъэрыкIуэныгъэхэр нэхъ къызэщIэплъэрт. А дакъикъэхэм фIы дыдэу зыкъагъэлъэгъуащ ди гъуащхьэтетымрэ гъуащхьэхъумэхэмрэ. Абыхэм зы щыуагъи яIэщIэкIакъым икIи зэIущIэр зыхуей бжыгъэм хуагъэкIуащ. Псом хуэмыдэу хьэлъащ 87-88-нэ дакъикъэхэр. А зэманым къриубыдэу «Нефтехимик»-р тIэунейрэ ди гъуэм пэмыжыжьэу штрафной къеуащ. АрщхьэкIэ, ди насыпти, зыри къикIакъым. Арати, лъэныкъуэхэм бжыгъэр къызэIуамыхауэ зэIущIэр иухащ. Нэгъабэрей зэпэщIэтыныгъэм тепщIыхьмэ, «Спартак-Налшыкым» хэпщIыкIыу хигъэ-хъуащ икIи джэгугъуитIым «Нефтехимик»-м очкоиплI къыIэщIихащ. Хьэлэмэтращи, ди щIалэхэр мыгъэрей зэхьэзэхуэм иджы ебгъуанэу щызэрытегъэкIуакъым. Абыхэм нэхъ мамырщIэкъу мы гупым хэткъым.
Урысей Федерацэм футболымкIэ и япэ дивизионым щекIуэкI зэхьэзэхуэм и етIуанэ къекIуэкIыгъуэм и пэщIэдзэ зэIущIэхэр къэралым и адрей щIыпIэхэми щыIащ. Абыхэм къахэгъэщхьэхукIыпхъэщ Нэзран щызэхэтар. Осетин-ингуш къайгъэр къызэрыхьейрэ блэкIа илъэс тIощIым къриубыдэу зэпэщIэувахэм я командэхэр зэрызэхуамыгъэзэным, зэхуэзэми нэгъуэщI щIыпIэхэм зэрыщызэдагъэджэгуным къэралым и футбол унафэщIхэр хущIэкъуащ. АрщхьэкIэ апхуэдиз зэман щыдэкIакIэ лъэныкъуэхэр нэхъ упщIы- Iужауэ къащыхъури, «Ангушт»-м «Алания»-р Нэзран къыщрагъэгъэблэгъащ. ИкIи шэч хэлъкъым абы тегушхуахэр зэрыщIегъуэжам. Джэгум и япэ Iыхьэр иухыу загъэпсэхуну командэхэр зэрикIыу, стадионым кърихьэлIа ингушхэм зэIущIэм еплъыну къэкIуа осетинхэм мывэхэр ираутIыпщу хуежьащ. Хабзэхъумэхэр япэмылъэщу иужькIэ лъэныкъуэхэр зэхэлъэдэжри, зэзэуащ икIи зыкъомым фэбжь зэмылIэужьыгъуэхэр ягъуэтащ. Абы и зэранкIэ джэгум адэкIэ къыпамыщэну къыхалъхьат, ауэ Iуэхур нэхъ кууж ямыщIын щхьэкIэ, осетинхэр (цIыху тIощIырыпщI хъууэ арат) стадионым кърагъэкIри, зэIущIэм пащащ. Арати, турнир таблицэм и иужь дыдэ увыпIэм щыт «Ангушт»-м топ закъуэ дигъэкIри, бжьыпэр зыIыгъ «Алания»-р хигъэщIэну хузэфIэкIащ. ТекIуэныгъэ псоми я лейуэ ингушхэм ар къазэрыщыхъунум шэч хэлъкъым. Абы щыгъуэми стадионым къыщыхъуахэм къыхэкIыу хэгъэрейхэм тезырышхуэ къазэрыпэплъэри хьэкъщ. А Iуэхум нобэ Мэзкуу щыхэплъэнущ.
Иджы щыгъуазэ фыхуэтщIынщ япэ дивизионым хэт командэхэм зэхьэзэхуэм и етIуанэ къекIуэкIыгъуэр зэрыщIадза джэгугъуэм къарикIуа бжыгъэхэм: «Динамо» (Санкт-Петербург) — «Мордовия» (Саранск) — 0:3, «Сибирь» (Новосибирск) — «Арсенал» (Тулэ) — 0:3, «Енисей» (Красноярск) — «Торпедо» (Мэзкуу) — 1:0, «СКА-Энергия» (Хабаровск) — «Ротор» (Волгоград) — 0:0, «Газовик» (Оренбург) — «Салют» (Белгород) — 3:0, «Шинник» (Ярославль) — «Луч-Энергия» (Владивосток) — 1:0, «Ангушт» (Нэзран) — «Алания» (Владикавказ) — 1:0, «Химик» (Дзержинск)- «Балтика» (Калининград) — 1:1.
КъыкIэлъыкIуэ джэгугъуэр «Спартак-Налшыкым» и стадионым щригъэкIуэкIынущ. Пщэдей, жэпуэгъуэм и 27-м, абы Санкт-Петербург и «Динамо»-р къригъэблэгъэнущ.
Жыласэ Заурбэч.
